Ole Hartling
Ole Hartling, Ole Johannes Hartling, f. 1946, dansk læge, søn af Poul Hartling. Efter lægeksamen 1972 uddannet som speciallæge i klinisk fysiologi og nuklearmedicin ved københavnske sygehuse, fra 1987 overlæge ved Nuklearmedicinsk Afdeling, Vejle Sygehus, fra 1988 som ledende overlæge. Dr.med. 1986 (Perifere hæmodynamiske og metaboliske virkninger af adrenerg receptorblokade).
Ole Hartling har siden begyndelsen af 1990'erne engageret sig stærkt i tidens dilemmaer inden for medicinsk etik og har med sine skarpe, men upolemiske indlæg haft stor indflydelse, især på debatten om eutanasi. Han har velargumenteret afvist en lovliggørelse af eutanasi, og at eutanasi skal være en del af lægegerningen. I 2015 udgav han bogen Aktiv dødshjælp - Kan vi mere end vi kan magte.
Han har desuden påvist de katastrofale resultater af den udlicitering af sygehusvæsenet, der tog fart efter 2000 og medførte skævvridning af princippet om fri og lige adgang til sundhedsydelser. Han var en meget citeret formand for Det Etiske Råd 2003-07.
Ole Hartling modtog i 2005 Lægeforeningens fornemste æresbevisning, Barfred-Pedersen æresgaven. Hans holdninger er smukt og klogt udtrykt i bogen Liv og død i menneskets hænder - vores etiske udfordringer (2008), der bygger på de radioforedrag, som han holdt efter at have fået Rosenkjærprisen i 2007.
Ole Hartling er desuden forfatter til et stort antal artikler i Den Store Danske Encyklopædi.